Некаторыя рэчы, у стварэнні якіх браў удзел Цехановіч, ацанілі самыя шырокія колы спажыўцоў, а некаторыя — толькі спецыялісты. Сярод апошніх — і мікраскоп параўнання для ідэнтыфікацыі аб’ектаў і каштоўных папер “Пеленг МС-2”. Пра яго мала хто ведае, хаця гэтая прылада мела вялікі поспех — праўда, у вузкіх колах. Беларускія крыміналісты палюбілі яе, што называецца, з першага ж позірку, ацаніўшы, перш за ўсё, знешні выгляд, функцыянальнасць, кампактнасць. І толькі потым у іх з’явілася магчымасць упэўніцца, што і па тэхнічных характарыстыках роўных “Пеленгу” не было. Тое пацвердзілі і спецыялісты Нацыянальнага банка, якія з вялікім поспехам карыстаюцца пеленгаўскімі мікраскопамі.